EU:n takaus on luonteeltaan uusiutuva ESIR-rahaston voimassaoloaikana. Käytettävissä oleva EU:n takaus voidaan siten asettaa uusien tointen käytettäväksi olemassa olevien tointen kuoletuksen jälkeen, jos EU:n takaus ei minään ajankohtana ylitä 26:ta miljardia euroa 6. heinäkuuta 2018 jälkeen (tai 16:ta miljardia euroa ennen sitä) ja EU:n takauksen nojalla unionin yleisestä talousarviosta suoritettavien maksujen yhteenlaskettu nettomäärä on enintään 26 miljardia euroa 6. heinäkuuta 2018 jälkeen (tai 16 miljardia euroa ennen sitä).

Vuoden 2017 lopussa ESIR-asetusta muutettiin ESIR 2.0 -asetuksella (asetusten (EU) N:o 1316/2013 ja (EU) 2015/1017 muuttamisesta Euroopan strategisten investointien rahaston voimassaoloajan pidentämisen osalta sekä kyseistä rahastoa ja Euroopan investointineuvontakeskusta koskevien teknisten parannusten tekemiseksi 13 päivänä joulukuuta 2017 annettu Euroopan parlamentin ja neuvoston asetus (EU) 2017/2396 ). ESIR 2.0 -asetuksella on muun muassa kasvatettu EU:n takauksen määrää ja mukautettu rahoituksen tavoitesummaa. ESIR-sopimuksen kolmas muutos ja oikaisu allekirjoitettiin 9. maaliskuuta 2018 ESIR 2.0 -asetuksen huomioon ottamiseksi.

Euroopan strategisten investointien rahasto (ESIR), Euroopan investointineuvontakeskus ja Euroopan investointihankeportaali perustettiin ESIR-asetuksella (Euroopan strategisten investointien rahastosta, Euroopan investointineuvontakeskuksesta ja Euroopan investointihankeportaalista sekä asetusten (EU) N:o 1291/2013 ja (EU) N:o 1316/2013 muuttamisesta 25 päivänä kesäkuuta 2015 annettu Euroopan parlamentin ja neuvoston asetus (EU) 2015/1017 – Euroopan strategisten investointien rahasto). Tavoitteena oli saada käyttöön yksityistä rahoitusta investointien vauhdittamiseksi unionissa.

Infrastruktuuri- ja innovointi-ikkunan velkasalkkuun sisältyvät kaikki allekirjoitetut ja peruuttamattomat velkatyypin toimet. EIP tekee kussakin velkatyypin toimessa vakiomuotoisen riskinarviointinsa, johon sisältyy maksukyvyttömyys- ja takaisinperintäasteen todennäköisyyden laskenta, ottamatta huomioon EU:n takausta (jotta voidaan esittää transaktion kokonaisriski) . EU:n takauksella tuettavilla toimilla on yleensä korkeampi riskiprofiili kuin EIP:n tavanomaisilla toimilla, joten ne kuuluvat erityistoimiin . ESIR-salkkuun voidaan sisällyttää riskittömämpiä transaktioita sillä edellytyksellä, että osoitetaan selvästi suuri lisäarvo ja että niiden sisällyttäminen on sopusoinnussa täydentävyyden tarjoamista koskevan vaatimuksen kanssa.

Infrastruktuuri- ja innovointi-ikkunassa oli 31. joulukuuta 2017 allekirjoitettu 77 pääomatyypin tointa, ja rahoituksen kokonaismäärä oli 3,3 miljardia euroa.

3.2. Pk-yritysikkuna

ESIR-rahaston pk-yritysikkuna helpottaa pk-yritysten ja vähäisessä määrin myös pienten

mid-cap-yritysten mahdollisuuksia saada lainaa ja oman pääoman ehtoista rahoitusta.

Pk-yritysikkunan täytäntöönpanosta vastaa EIR.

ESIR-rahastoon kuuluva, EU:n takauksella katettu pk-yritysikkunan osa, joka liittyy lainarahoitukseen, tehostaa pk-yrityksiä koskevia EU:n nykyisiä rahoitusvälineitä, joita voidaan näin käyttää nopeammin ja joilla voidaan tukea suurempia lainamääriä ja useampia yrityksiä. Erityisesti tukea annetaan COSME-ohjelman lainatakausjärjestelylle, joka parantaa riskialttiimpien pk-yritysten rahoituksen saantia, pk-yritysten InnovFin-takausjärjestelmälle (InnovFin SME Guarantee Facility), joka keskittyy innovatiivisiin ja tutkimusintensiivisiin yrityksiin, EaSI-ohjelman rahoituksen takuuvälineelle, josta tuetaan mikrorahoitusta ja yhteiskunnallisia yrityksiä, sekä kulttuurialan ja luovien toimialojen takausjärjestelylle, joka tarjoaa kohdennettua tukea kulttuurialan ja luovien toimialojen pk-yrityksille. Näiden tuotteiden avulla ESIR-rahastosta tuetaan takauksia, joita EIR myöntää pankeille. Näin pyritään varmistamaan, että pankit kohentavat lainanantoaan toimen kohteena oleville edunsaajille joko suurempina kokonaissalkun volyymeinä tai parempina ehtoina kuin ilman EU:n takausta.

ESIR-rahastoon kuuluvalla, EU:n takauksella katetulla pk-yritysikkunan osalla, joka liittyy oman pääoman ehtoiseen rahoitukseen, tuetaan järjestelyjä, joiden avulla EIR investoi oman pääoman rahastoihin, rahastojen rahastoihin tai yhteisinvestointivälineisiin. Näiden välineiden kautta kanavoidaan oman pääoman ehtoista rahoitusta varhaisvaiheen yrityksille

(esim. startup-yritykset) sekä kasvu- ja laajentumisvaiheessa oleville yrityksille

(esim. scaleup-yritykset).

ESIR-asetuksen puitteissa pk-yritysikkunaan annettava EU:n takaus on 3 miljardia euroa (jaksossa 2 kuvatun infrastruktuuri- ja innovointi-ikkunasta tehdyn siirron jälkeen).

ESIR 2.0 -asetuksessa pk-yritysikkunaa vahvistettiin laajentamalla EU:n takausta 3,5 miljardilla eurolla, jotka ovat käytettävissä kaudella 2018–2020. ESIR-rahastoon kuuluvalla EU:n takauksella katettavien välineiden lisäksi pk-yritysikkuna hyötyy myös EIP:n suorasta 2,5 miljardin euron rahoitusosuudesta, jolla on vahvistettu EIP:n EIR:lle myöntämää riskipääomavaltuutusta pk-yritysten ja mid-cap-yritysten oman pääoman ehtoisen rahoituksen tueksi. Tätä EIP:n suoraa rahoitusosuutta ESIR-rahastoon kasvatettiin jälleen 1,5 miljardilla eurolla ESIR 2.0 -asetuksen yhteydessä.

EIR oli allekirjoittanut vuoden 2017 lopussa pk-yritysikkunaan kuuluvia toimia 305 rahoituksen välittäjän kanssa. EIR:n rahoituksen yhteismäärä oli lähes 10 miljardia euroa. Näiden tointen odotetaan saavan liikkeelle 76 miljardin euron investoinnit. Toiminta kattaa kaikki EU:n 28 jäsenvaltiota. Vuoden 2017 loppuun mennessä yhteensä jo 135 785 yritystä oli saanut rahoitusta ESIR-rahaston pk-yritysikkunasta ja 1,5 miljoonaa työpaikkaa oli luotu tai niiden luomista tuettu.

4. ESIR-rahastoon kuuluvan EU:n takuurahaston toiminta

ESIR-rahastoon kuuluva takuurahasto, jäljempänä ’takuurahasto’, perustettiin ESIR-asetuksen 12 artiklalla, ja sitä rahoitetaan pääasiassa unionin yleisestä talousarviosta saaduilla maksusuorituksilla ja EU:n takauksen kattamista toimista peräisin olevilla tuloilla. Takuurahasto muodostaa likviditeettipuskurin, josta EIP:lle on suoritettava maksuja silloin kun se vetoaa EU:n takaukseen. Takuurahaston varat on pidettävä tasolla, joka vastaa tiettyä prosenttiosuutta (tavoitesumma) EU:n kaikista takausvelvoitteista. Prosenttiosuus on tällä hetkellä 35 prosenttia. Likviditeettipuskurin tarkoituksena on tarjota asianmukainen turvamarginaali, joka suojaa unionin talousarviota sen tilanteen varalta, että EU:n takaukseen vedotaan äkillisesti. Tällainen tilanne voisi johtaa menoleikkauksiin tai talousarviotarkistuksiin, ja näin ollen takuurahaston avulla lisätään talousarviokehyksen ennustettavuutta.

Maksut suoritetaan ESIR-sopimuksen mukaan takuurahastosta, jos maksun määrä ylittää EIP:n käytettävissä ESIR-tilillä olevien varojen määrän. EIP:n hallinnoima ESIR-tili on avattu EU:n takauksella katetuista ESIR-toimista ja takaisinperityistä määristä saatavien EU:n tulojen keruuta sekä EU:n takaukseen perustuvien maksujen ja EIP:lle maksettavien hallinnollisten kulujen ja takaisinperintäkulujen suorittamista varten. Maksut suoritetaan tilin saldon sallimissa rajoissa.

4.1. Takuurahaston rahoitusjärjestely

Takuurahastoa rahoitetaan seuraavista lähteistä:

·unionin yleisestä talousarviosta suoritettavat rahoitusosuudet; takuurahaston rahoittamiseen osoitetut määrärahat olivat 8 425 miljoonaa euroa;

·tulot ja kaikki muut unionin ESIR-sopimuksen mukaisesti saamat maksusuoritukset (jotka saadaan ESIR-rahastosta tukea saavilta hankkeilta); nämä käyttötarkoitukseensa sidotut takuurahastoon suunnatut tulot olivat 675 miljoonaa euroa;

·takuurahaston varojen rahoitusmarkkinoille sijoittamisesta saadut tuotot (korot);

·sellaisista hankkeista takaisinperityt määrät, joiden yhteydessä on vedottu EU:n takaukseen (ja jotka saadaan maksut laiminlyöneiltä velallisilta).

Takuurahastoa rahoitetaan asteittain sitä mukaa kuin EU:n takausvastuu kasvaa, ja komissio hallinnoi takuurahaston varoja suoraan. Takuurahaston varat sijoitetaan moitteettoman varainhoidon periaatetta ja asianmukaisia vakavaraisuussääntöjä noudattaen.

4.2. Vuotuiset ja kumulatiiviset rahavirrat

Takuurahaston rahoittamista koskevan budjettikohdan maksuaikataulu esitellään taulukossa 1. Vuonna 2016 rahaston käyttöön osoitettiin 1 018 miljoonaa euroa. Suurin osa tästä määrästä oli EU:n talousarvion maksumäärärahoja (1 012 miljoonaa euroa), ja 6,33 miljoonaa euroa oli EU:n takauksella katetuista ESIR-toimista ESIR-tililtä takaisin perittyjä varoja (käyttötarkoitukseensa sidottuina tuloina). Vuonna 2017 takuurahaston käyttöön osoitettiin 2 490 miljoonaa euroa. Tästä määrästä 39,2 miljoonaa euroa oli EU:n takauksella katetuista ESIR-toimista ESIR-tililtä takaisin perittyjä varoja (käyttötarkoitukseensa sidottuina tuloina).